Dôvodová správa

I. Všeobecná časť
1. Zhodnotenie súčasného stavu
Spotrebné dane boli do daňovej sústavy zavedené v roku 1993 a spolu s daňou z pridanej hodnoty sú nepriamymi daňami zo spotreby, ktoré nahradili dovtedy platnú daň z obratu. 
Výnosy spotrebných daní tvoria v súčasnosti cca 16 - 17 % príjmov štátneho rozpočtu a sú jeho nezanedbateľným a relatívne stabilným príjmom závislým od spotreby vybraných skupín výrobkov a výšky daňového zaťaženia. Z hľadiska daňového zaťaženia je v rámci členských krajín Európskej únie tendencia jeho presunu z priamych daní do nepriamych daní, ktorými sú daň z pridanej hodnoty a spotrebné dane.
Návrh zákona bol vypracovaný na základe plánu legislatívnych úloh vlády na rok 2002 a uznesenia vlády Slovenskej republiky č. 1154/2001 k prioritným úlohám vlády Slovenskej republiky vyplývajúcich z Pravidelnej správy Európskej komisie o pripravenosti Slovenskej republiky na členstvo v Európskej únii ako aj z Národného programu pre prijatie acquis communautaire a Negociačnej pozície Slovenskej republiky ku kapitole č. 10- Dane. 
V súčasnom období zdaňovanie vína upravuje zákon Národnej rady Slovenskej republiky č. 309/1993 Z. z. o spotrebnej dani z vína v znení zákona Národnej rady Slovenskej republiky č.179/1994 Z. z., zákona Národnej rady Slovenskej republiky č. 304/1995 Z. z.,  zákona        č. 251/2000 Z. z. a  zákona č. 430/2001 Z. z.,
V predkladanom návrhu zákona v nadväznosti na harmonogram aproximácie práva sa navrhuje v zákone č. 309/1993 Z. z. o spotrebnej dani z vína v znení neskorších predpisov úprava sadzby dane u kategórie medziproduktov v súlade so smernicou Európskej únie o približovaní sadzieb spotrebnej dane z alkoholu a alkoholických nápojov. 
Účinnosť zákona sa navrhuje od 1. januára 2003.
2. Hospodársky a finančný dosah právnej úpravy
K Čl. I
V navrhovanej novele zákona o spotrebnej dani z vína sa zosúlaďuje sadzba dane uplatňovaná na medziprodukty s minimálnou sadzbou dane ustanovenou príslušnou smernicou Európskej únie. Zároveň sa upravuje postup pri zdanení v  tuzemsku vyrábaných medziproduktov, pri výrobe ktorých sa použil lieh zdanený spotrebnou daňou z liehu. Ide o ďalší čiastočný pokrok v aproximácii. Návrh predkladanej novely nebude mať dopad na príjmy štátneho rozpočtu, nezakladá ani potrebu zvýšenia pracovníkov daňových úradov a colných úradov.
Navrhovaná novela zákona o spotrebnej dani z vína je v súlade s Ústavou Slovenskej republiky a nie je v rozpore so žiadnym všeobecne záväzným právnym predpisom a medzinárodnou zmluvou, ktorou je Slovenská republika viazaná.
3. Doložka zlučiteľnosti
3.1. Navrhovateľ zákona: 
Vláda Slovenskej republiky
3.2. Názov návrhu zákona: 
Zákon, ktorým sa mení zákon Národnej rady Slovenskej republiky č. 309/1993 Z. z. o spotrebnej dani z vína v znení neskorších predpisov
3.3. Záväzky Slovenskej republiky vo vzťahu k Európskym spoločenstvám a Európ
       skej únii:
        a) Návrh zákona patrí svojou problematikou medzi prioritné oblasti aproximácie práva uvedené v článku 70 Európskej dohody o pridružení – nepriame zdaňovanie.
Z hľadiska Národného programu pre prijatie acquis communautaire predkladaný návrh zákona patrí medzi prioritné oblasti aproximácie práva – Kapitola č. 10 - Dane a taktiež je prioritou aj podľa Partnerstva pre vstup.
Návrh zákona patrí medzi priority odporúčané v Príprave asociovaných krajín strednej a východnej Európy na integráciu do vnútorného trhu Európskej únie - Kapitola 22. Bielej knihy - Nepriame zdaňovanie. 
Problematika návrhu zákona je obsiahnutá v screeningovej kapitole č. 10 – Dane.
Návrh zákona bol vypracovaný na základe Plánu legislatívnych úloh vlády Slovenskej republiky na rok 2002.
Z pohľadu aproximácie práva je návrh zákona v súlade s uznesením vlády SR              č. 1154/2001 zo dňa 12.12.2001 k prioritným úlohám vlády Slovenskej republiky vyplývajúcich z pravidelnej správy Európskej komisie o pripravenosti SR na členstvo v Európskej únii. 
b)	Negociačná pozícia (CONF-SK 64/00) bola odovzdaná dňa 14. novembra 2000. Kapitola č. 10 – Dane bola otvorená dňa 12. júna 2001. Slovenská republika žiada pre spotrebné dane jedno prechodné obdobie a jednu výnimku. Kapitola bola predbežne uzavretá. Z negociačnej pozície ku kapitole č. 10 – Dane v oblasti spotrebných daní vyplývajú pre SR najmä tieto záväzky: zavedenie všeobecného systému uplatňovania spotrebnej dane (smernica č. 92/12/EHS), upresnenie štruktúry predmetu dane, harmonizácia sadzieb dane na úroveň minimálnych sadzieb uvedených v smerniciach Európskej únie. 
3.4. Problematika návrhu zákona:
a) je upravená v práve Európskych spoločenstiev:
- v čl. 90 až 93 Zmluvy o založení ES,
- v smernici 92/12/EHS z 25.2.1992 o všeobecnom systéme, držbe, preprave a kontrole tovarov podliehajúcich spotrebnej dani v znení 
- smernice 92/108/EHS zo 14.12.1992, 
- smernice 94/74/ES z 22.12.1994 a 
- smernice 96/99/ES z 30.12.1996,
- v smernici 92/83/EHS z 19.10.1992 o harmonizácii štruktúry spotrebnej dane z alkoholu a alkoholických nápojov,
-v smernici 92/84/EHS z 19.10.1992 o približovaní sadzieb spotrebnej dane z alkoholu a alkoholických nápojov.
3.5. Stupeň zlučiteľnosti návrhu zákona s právom Európskych spoločenstiev a právom Európskej únie:
a)	čiastočná kompatibilita. 
Úplná zlučiteľnosť sa dosiahne konečnou úpravou legislatívy pred vstupom Slovenskej republiky do Európskej únie.
3.6. Gestor (spolupracujúce rezorty):
      	Ministerstvo financií SR. 
3.7. Účasť expertov:
    	Na príprave návrhu zákona neboli zúčastnení experti.
II. OSOBITNÁ ČASŤ
K Čl. I.
Zvýšenie sadzby dane sa navrhuje u medziproduktov, a to z doterajších 1 700 Sk/hl na      2 400 Sk/hl. Doterajší spôsob zdanenia predstavuje daňové zvýhodnenie medziproduktov, ktoré nie je v súlade s ustanovením čl. 4 smernice 92/84/EHS, keďže minimálna sadzba dane pre tento druh tovaru je 45 EUR/hl, teda 1 930 Sk/hl (január 2002). Avšak vzhľadom na skutočnosť, že v Slovenskej republike sa na šumivé víno dlhodobo (od zavedenia spotrebnej dane) uplatňuje sadzba dane vyššia, ako je minimálna sadzba dane na medziprodukty, musí byť sadzba dane uplatňovaná na medziprodukty rovnako vysoká ako sadzba dane uplatňovaná na šumivé vína, čo vyplýva z ustanovenia čl. 16 smernice 92/83/EHS. V opačnom prípade sú tieto nápoje s vyšším obsahom alkoholu zdanené nižšou sadzbou dane ako vína šumivé. Okrem toho hroznové šumivé vína a šumivé vína vyrobené z iných surovín ako hrozna s obsahom alkoholu viac ako 15 % objemu bez ohľadu na spôsob vzniku alkoholu sú už medziproduktom, rovnako sú medziproduktom aj oba druhy šumivých vín s prídavkom alkoholu s celkovým obsahom alkoholu viac ako 13 % objemu. V oboch uvedených prípadoch to podľa súčasne platného právneho stavu znamená ich nižšie daňové zaťaženie, ako je daňové zaťaženie štandardných šumivých vín. V jednotlivých krajinách Európskej únie sa na medziprodukty uplatňuje buď rovnaká sadzba dane ako na šumivé vína, spravidla je však vyššia. Uplatnenie sadzby dane v rovnakej výške súčasne zjednodušuje zdanenie oboch predmetov dane, pretože v prípade problematického colného zatriedenia tovaru nedochádza k diferenciácii jeho zdanenia.
Jednou z vlastností predmetu dane, ktorým sú medziprodukty, je vyšší obsah alkoholu, ktorý bol dosiahnutý jeho priamym pridaním alebo obohatením (prídavkom cukru, zahusteného muštu a pod.). Podľa ustanovení zákona Národnej rady Slovenskej republiky č. 229/1995 Z. z. o spotrebnej dani z liehu v znení neskorších predpisov môže byť lieh určený na použitie pri výrobe alkoholických nápojov oslobodený od dane, čo však zatiaľ nie je v súlade s ustanovením čl. 27 smernice 92/83/EHS. V nadväznosti na novelu zákona o spotrebnej dani z liehu bude musieť výrobca na výrobu medziproduktu použiť zdanený lieh a pri zdanení medziproduktu zaplatí iba rozdiel medzi navrhovanou sadzbou dane pre medziprodukt                2 400 Sk/hl a už zaplatenou daňou pripadajúcou na použité množstvo liehu. Týmto sa vylúči kumulácia spotrebnej dane z liehu a vína, pretože predmet dane, ktorým je medziprodukt, podlieha iba spotrebnej dani z vína. Pokiaľ ide o dovážané medziprodukty, na tieto sa uplatní priamo navrhovaná sadzba dane, pretože dovážené medziprodukty vstupujú na územie Slovenskej republiky nezdanené.
K Čl. II.
Tento zákon nadobúda účinnosť 1. januára 2003.